ཡང༌།ཁྱེད་ཀྱིས་སྐྱེ་དངོས་ཀྱི་སྤུས་ཚད་སྔར་ལྷག་ཡར་རྒྱས་གཏོང་ཐུབ་ཀྱི་རེད་བསམ་གྱི་འདུག་གམ།གལ་ཏེ་ཁྱེད་རང་གིས་ཡར་རྒྱས་གཏོང་ཐུབ་ཀྱི་རེད་སྙམ་ན་འགྲིག་པ་རེད།དེ་ཡང་དེང་སྐབས་ཚན་རིག་པ་ཚོས་སྐྱེ་དངོས་ཀྱི་ཕྲ་ཕུང་ནང་ནས་རིགས་རྒྱུན་གྱི་རྫས་སྣ་སྦྱོར་སྡེབ་བྱས་ཏེ།འཛམ་གླིང་ཐོག་དགོས་གལ་ཆེ་བའི་སྐྱེ་དངོས་ཁག་ཅིག་གི་ཞན་ཆ་སེལ་ཐབས་བྱེད་ཀྱི་ཡོད།དེ་ནི་སྐྱེ་དངོས་གཞན་ཞིག་གི་ནང་དུ་ཡོད་པའི་ཕན་ཆ་ཅན་གྱི་རིགས་རྒྱུན་རྫས་སྣ་ཞིག་སྐྱེ་དངོས་གཞན་ཞིག་ལ་སྤོ་འཛུགས་བྱེད་པར་ཟེར་བ་རེད།དེ་ལྟར་བྱས་པའི་སྐྱེ་དངོས་དེ་གཟུགས་དབྱིབས་སྔར་དང་གཅིག་མཚུངས་ཡིན་ནའང༌།དེ་ལ་དམིགས་བསལ་གྱི་ཁྱད་ཆོས་བཟང་པོ་གསར་དུ་འཛོམས་ཡོད།དཔེར་ན།གྲོའི་ཉེ་འཁོར་དུ་སྐྱེས་པའི་རྩྭ་ངན་རྣམས་མེད་པ་བཟོ་ཆེད་དུ་གྲོ་དང་བཅས་པ་ལ་རྫས་སྣ་གཏོར་ན་ཡང༌།གྲོ་ལ་སྐྱོན་ཅི་ཡང་འབྱུང་གི་མེད་པ་དང༌།བླ་མ་མན་ཐང་ངམ།དེང་སྐབས་ཀྲོ་མ་ཀྲུ་རུ་གྲགས་པ་དེ།འཁྲི་ཤིང་གི་ཐོག་ཏུ་སྨིན་དུ་བཅུག་ཚེ།མ་བཀོག་པའི་གོང་དུ་རུལ་གྱི་མེད་པ་དང༌།དེ་བཞིན་ཞོག་ཁོག་ལས་དུག་ཅིག་ཐོན་ཏེ་ཉེ་འཁོར་གྱི་འབུ་ངན་གསོད་ཀྱང༌།མི་ལ་གནོད་སྐྱོན་གང་ཡང་མི་འབྱུང་བ་ལྟ་བུ་ཡིན།དེར་བརྟེན་འབྱུང་འགྱུར་ཞིང་པ་ཚོས་ཡུལ་གང་འདྲ་ཞིག་གི་སྟེང་དང༌།གནམ་གཤིས་གང་འདྲ་ཞིག་གི་འོག་ཏུའང་འཕྲོད་བསྟེན་ལ་ཕན་འབྲས་ཆེ་བའི་ལོ་ཏོག་དང༌།ཚལ་རིགས།ཤིང་ཏོག་བཅས་འདེབས་གསོ་ཐུབ་པ་འབྱུང་སྲིད་པ་རེད།